Predkladacia správa

Návrh zákona o ochrane pred legalizáciou výnosov z trestnej činnosti, financovaním terorizmu a financovaním šírenia zbraní hromadného ničenia a o zmene a doplnení niektorých zákonov (ďalej len „návrh zákona“) predkladá minister vnútra na základe Plánu legislatívnych úloh vlády Slovenskej republiky na rok 2026, schválený uznesením vlády č. 634 zo 17. decembra 2025, ako aj na základe úlohy B.12. a B.13. uznesenia vlády Slovenskej republiky č. 589 z 2. októbra 2024 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc. 

Hlavným cieľom predloženého návrhu zákona je transpozícia
· [bookmark: _GoBack] smernice Európskeho parlamentu a Rady (EÚ) 2024/1640 z 31. mája 2024 o mechanizmoch, ktoré majú členské štáty zaviesť na predchádzanie využívaniu finančného systému na účely prania špinavých peňazí alebo financovania terorizmu, ktorou sa mení smernica (EÚ) 2019/1937 a mení a zrušuje smernica (EÚ) 2015/849 (ďalej len „smernica (EÚ) 2024/1640“) okrem čl. 10, ktorý bude transponovaný v samostatnom legislatívnom procese a 
·  smernice Európskeho parlamentu a Rady (EÚ) 2024/1654 z 31. mája 2024, ktorou sa mení smernica (EÚ) 2019/1153, pokiaľ ide o prístup príslušných orgánov k centralizovaným registrom bankových účtov prostredníctvom systému prepojenia a technické opatrenia na uľahčenie využívania záznamov o transakciách (ďalej len „smernica (EÚ) 2024/1654“).
Návrh zákona obsahuje aj niektoré ustanovenia, ktoré sú nevyhnutné k harmonizácii slovenského právneho poriadku s nariadením Európskeho parlamentu a Rady (EÚ) 2024/1624 z 31. mája 2024 o predchádzaní využívaniu finančného systému na účely prania špinavých peňazí alebo financovania terorizmu (ďalej len „nariadenie (EÚ) 2024/1624“) a taktiež s nariadením Európskeho parlamentu a Rady (EÚ) 2024/1620 z 31. mája 2024, ktorým sa zriaďuje Úrad pre boj proti praniu špinavých peňazí a financovaniu terorizmu a ktorým sa menia nariadenia (EÚ) č. 1093/2010, (EÚ) č. 1095/2010 (ďalej len „nariadenie (EÚ) 2024/1620“) a upravuje najmä kompetencie vnútroštátnych orgánov, výkon dohľadu, spoluprácu príslušných orgánov, fungovanie registrov, úpravu centrálneho registra účtov, ako aj ďalšie oblasti, pri ktorých smernica (EÚ) 2024/1640 vyžaduje prijatie vnútroštátnych opatrení. 
Návrh zákona nahradí zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov, keďže väčšiu časť uvedeného zákona tvoria povinnosti povinných osôb, ktoré upravuje nariadenie (EÚ) 2024/1624, ktoré bude priamo uplatniteľné od 10. júla 2027.
Návrh zákona upravuje postavenie, pôsobnosť a oprávnenia Finančnej spravodajskej jednotky, jej spoluprácu s inými finančnými spravodajskými jednotkami, spoluprácu orgánov dohľadu v oblasti prevencie pred legalizáciou a financovaním terorizmu a v neposlednom rade prináša zásadnú rekonštrukciu existujúceho systému dohľadu nad dodržiavaním povinností v uvedenej oblasti s cieľom zvýšiť efektivitu, právnu istotu a koordináciu medzi jednotlivými orgánmi verejnej moci.

Návrh zákona sa netýka pôsobnosti miestnej územnej samosprávy, a preto nie je potrebné vyjadrovať sa k súladu návrhu zákona s Európskou chartou miestnej samosprávy.
